Jau antrus metus iš eilės Kupiškio rajone suskambs sakralinės muzikos festivalis „Regina Pacis“. Šiais metais festivalis keliaus po Antašavos, Palėvenėlės, Subačiaus, Kupiškio bažnyčias.

Festivalis prasidės rugpjūčio 21 d. Antašavos šv. Hiacinto (Jackaus) bažnyčioje. Čia po šv. Atlaidų skambės ansamblio „DIAmanti“ - dviejų sopranų ir kanklių atliekama sakralinės muzikos programa. Šis kolektyvas dar žinomas kaip „Lietuvos balsas. Kartos“ finalistas, sėkmingai pasirodęs viename garsiausių muzikinių televizijos projektų.

Rugpjūčio 28 d. festivalis keliaus į Palėvenėlės nedidukę ir jaukią Švč. M. Marijos bažnytėlę. Čia po šv. Atlaidų kviečiame pasiklausyti kolektyvo „H2F“, taip pat netradicinės sudėties - arfos ir fleitos dueto.

Rugsėjo 25 d. skirta vaikams ir visai šeimai. Po šv. Mišių Kristaus Žengimo į dangų parapijos namų salytėje vyks koncertas-edukacija visai šeimai „Mergelės Marijos giesmė“. Tai biblinis muzikinis pasakojimas apie Švč. Mergelės Marijos gyvenimą, kupiną meilės ir išminties. Programoje skambės viduramžių muzikos kūriniai – grigališkasis choralas, kūriniai Švč. Mergelės Marijos iškilmėms, daugiabalsė Viduramžių muzika iš *Las Huelgas* ir *Montserrat* vienuolynų Ispanijoje. Atlikėjai - vokalinis ansamblis „In campo aperto“.

Spalio 9 d. po Subačiaus šv. Pranciškaus Asyžiečio bažnyčios skliautais nuaidės 5 trombonų - kolektyvo „Glissando“ atliekama muzika. Penki jauni profesionalūs trombonininkai suteiks iškilmingumo ir šventiškumo tituliniams Subačiaus atlaidams.

Antrąjį sakralinės muzikos festivalį „Regina Pacis“ vainikuos solistų soprano Aistės Pilibavičiūtės, baritono Dainiaus Puišio bei M. K. Čiurlionio styginių kvarteto koncertas Kupiškio Kristaus Žengimo į dangų bažnyčioje Visų šventųjų dieną - lapkričio 1-ąją.

Kviečiame nepraleisti progos prasmingai praleisti laiką, plėsti kultūrinį, intelektualinį akiratį klausantis profesionaliosios muzikos atlikėjų Dievo namuose.